## Rješenje kojim se trgovačkom društvu Erste i Steiermärkische bank d.d. Rijeka, odobrava prospekt o izdavanju 870.332 redovnih dionica na ime privatnom ponudom

### NN 51/2008 (5.5.2008.), Rješenje kojim se trgovačkom društvu Erste i Steiermärkische bank d.d. Rijeka, odobrava prospekt o izdavanju 870.332 redovnih dionica na ime privatnom ponudom

# HRVATSKA AGENCIJA ZA NADZOR FINANCIJSKIH USLUGA

**1741**

Sukladno odredbama članka 15. stavka 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«
broj 140/05), te članka 22. stavak 4. u vezi s odredbom članka 26. stavka 2.
Zakona o tržištu vrijednosnih papira (»Narodne novine« broj 84/02 i 138/06), na
temelju Zahtjeva trgovačkog društva Erste i Steiermärkische bank d.d. Rijeka,
Jadranski trg 3a, za odobrenje prospekta o izdavanju dionica privatnom ponudom,
Uprava Hrvatske agencije za nadzor financijskih usluga na sjednici održanoj 24.
travnja 2008. godine, donijela je

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Erste i Steiermärkische bank d.d. Rijeka, Jadranski trg
3a, odobrava se prospekt o izdavanju 870.332 redovnih dionica na ime privatnom
ponudom, nominalne vrijednosti 100,00 kn po dionici, ukupne vrijednosti
87.033.200,00 kuna.
2. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Erste i Steiermärkische bank d.d. Rijeka, Jadranski trg 3a,
(dalje u tekstu: Izdavatelj), podnijelo je 31. ožujka 2008. godine Hrvatskoj
agenciji za nadzor financijskih usluga (dalje u tekstu: Agencija), Zahtjev za
odobrenje prospekta prodaje redovnih dionica privatnom ponudom Izdavatelja, te
dokumentaciju, sukladno Zakonu o tržištu vrijednosnih papira (»Narodne novine«
br. 84/02, 138/06, dalje u tekstu: Zakon) i Pravilniku o sadržaju zahtjeva i
prilozima za odobrenje prospekta i skraćenom prospektu (»Narodne novine« broj
118/03, dalje u tekstu: Pravilnik),
II. U provedenom postupku utvrđeno je da je Glavna skupština Izdavatelja 27.
ožujka 2008. godine donijela Odluku o povećanju temeljnog kapitala Izdavatelja,
privatnim izdanjem (dalje: Odluka Glavne skupštine).
Sukladno navedenoj Odluci Glavne skupštine, temeljni kapital Izdavatelja
povećava se s iznosa od 1.611.384.300,00 kuna, za iznos od 87.033.200,00 kuna,
na iznos od 1.698.417.500,00 kuna, izdavanjem 870.332 nove redovne dionice koje
glase na ime, u nematerijaliziranom obliku, nominalnog iznosa 100,00 kuna svaka.
Dionice se izdaju po cijeni od 833,00 kune.
Prema odredbi članka 32. stavak 4. Zakona, izdavatelj je obvezan izraditi
prospekt o privatnoj ponudi, kada poziv na upis vrijednosnih papira upućuje samo
institucionalnim ulagateljima, pa jedan ili više institucionalnih ulagatelja
upišu i uplate sve vrijednosne papire tog izdanja, s namjerom da ih u roku
kraćem od godine dana ponude na prodaju osobama koje nisu institucionalni
ulagatelji. Izdavanje dionica predmetnog izdanja bit će provedeno uz
omogućavanje dioničarima Izdavatelja da ostvare pravo prvenstva pri upisu novih
dionica, a sukladno odredbi članka 308. stavka 6. Zakona o trgovačkim društvima
(»Narodne novine« broj: 111/93, 121/99, 52/00 i 118/03, 107/07).
Sve dionice predmetnog izdanja upisao je institucionalni ulagatelj i većinski
dioničar, financijska institucija Erste Bank der oesterreichischen Sparkassen AG
iz Beča, Republika Austrija, uz ugovorenu obvezu da iste ponudi na prodaju
preostalim dioničarima Izdavatelja u roku kraćem od godine dana, i to po cijeni
izdavanja. Svaki dioničar Izdavatelja, u ostvarivanju prava prvenstva, na svakih
19 svojih dionica imat će pravo upisati 1 novu dionicu.
Dioničarima Izdavatelja smatraju se osobe na čijem su računu vrijednosnih papira
koji se vodi pri Središnjoj depozitarnoj agenciji, na dan donošenja Odluke
Glavne skupštine od 27. ožujka 2008. godine, bile upisane dionice Izdavatelja.
Ponuda dioničarima provest će se na način da će, po dostavi ovog Rješenja
Izdavatelju Uprava Izdavatelja, sukladno članku 308. stavku 6. Zakona o
trgovačkim društvima (»Narodne novine« broj: 111/93, 121/99, 52/00 i 118/03,
107/07), u roku od najviše 15 dana dostaviti ponudu Erste Bank der
oesterreichischen Sparkassen AG iz Beča, Republika Austrija i ugovor o prodaji i
prijenosu dionica poštom na adrese dioničara Izdavatelja, radi ostvarenja prava
prvenstva uz navođenje onoga što se mora platiti za dionice i roka od 15 dana od
primitka ponude, za prihvat ponude.
III. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 2. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« broj: 45/06 i 11/07).
IV. Ocjenjujući utvrđeno činjenično stanje, Agencija utvrđuje da su zahtjevu za
odobrenje prospekta o izdavanju redovnih dionica Izdavatelja privatnom ponudom,
priloženi svi prilozi propisani Zakonom i Pravilnikom te da podneseni prospekt
sadrži sve podatke u skladu s odredbom članka 21. i 26. stavak 2. Zakona.
Slijedom iznesenog, ispunjeni su uvjeti za odobrenje podnesenog prospekta te je,
sukladno odredbi članka 22. stavka 4., a u vezi s člankom 32. stavak 5. Zakona,
riješeno kao u točki 1. izreke.
V. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/08-11/05
Urbroj: 326-111-08-6
Zagreb, 24. travnja 2008.

Predsjednik Uprave
**Ante Samodol**, v. r.

Rješenje, NN 51/2008-1741
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)